Document ID: 32013R1398

REGULAMENTUL DE PUNERE ÎN APLICARE (UE) NR. 1398/2013 AL COMISIEI
din 18 decembrie 2013
privind operarea de deduceri din efortul de pescuit alocat Regatului Unit în 2013 pentru specii de scoici comestibile și pentru crab comun și crab-păianjen din cauza utilizării excesive în anul precedent
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1224/2009 al Consiliului din 20 noiembrie 2009 de stabilire a unui sistem comunitar de control pentru asigurarea respectării normelor politicii comune în domeniul pescuitului, de modificare a Regulamentelor (CE) nr. 847/96, (CE) nr. 2371/2002, (CE) nr. 811/2004, (CE) nr. 768/2005, (CE) nr. 2115/2005, (CE) nr. 2166/2005, (CE) nr. 388/2006, (CE) nr. 509/2007, (CE) nr. 676/2007, (CE) nr. 1098/2007, (CE) nr. 1300/2008, (CE) nr. 1342/2008 și de abrogare a Regulamentelor (CEE) nr. 2847/93, (CE) nr. 1627/94 și (CE) nr. 1966/2006 (1), în special articolul 106 alineatele (1) și (2),
întrucât:
(1)
Prin Regulamentul (CE) nr. 1415/2004 al Consiliului din 19 iulie 2004 de stabilire a nivelului maxim anual al efortului de pescuit pentru anumite zone și activități de pescuit (2) s-a alocat Regatului Unit un efort de pescuit maxim anual pentru specii de scoici comestibile în zona ICES VII și pentru crab comun și crab-păianjen în zona ICES VII.
(2)
Efortul maxim de pescuit pentru specii de scoici comestibile pentru 2012 a crescut de la 3 315 619 kW zile la 3 550 619 kW zile ca urmare a schimburilor făcute de Regatul Unit cu Irlanda și Țările de Jos, în temeiul articolului 20 alineatul (5) din Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în conformitate cu politica comună în domeniul pescuitului (3).
(3)
Ca urmare a inspecțiilor efectuate în Regatul Unit în conformitate cu Regulamentul (CE) nr. 1224/2009 și a cercetărilor suplimentare realizate în rândul autorităților britanice, Comisia a detectat neconcordanțe între datele raportate Comisiei în temeiul articolului 33 din regulamentul respectiv și efortul realizat efectiv în 2012 în ceea ce privește speciile de scoici comestibile, crabul comun și crabul-păianjen în zona ICES VII de către navele de pescuit aflate sub pavilionul Regatului Unit. Aceste discrepanțe arată că navele de pescuit ale Regatului Unit au realizat un nivel de efort mai mare decât cel disponibil pentru această flotă în 2012, astfel cum a fost prevăzut în Regulamentul (CE) nr. 1415/2004 și adaptat în conformitate cu Regulamentul (CE) nr. 2371/2002. Dovezile adunate în cursul anchetei și al cercetărilor permit Comisiei să stabilească faptul că statul membru în cauză și-a depășit efortul maxim de pescuit pentru 2012 în ceea ce privește speciile de scoici comestibile cu 451 641 kW zile și în ceea ce privește crabul comun și crabul-păianjen cu 38 462 kW zile.
(4)
În conformitate cu articolul 106 alineatul (1) din Regulamentul (CE) nr. 1224/2009, atunci când stabilește că un stat membru a depășit efortul de pescuit care i-a fost alocat, Comisia operează deduceri din viitorul efort de pescuit alocat statului membru respectiv.
(5)
Articolul 106 alineatul (2) din Regulamentul (CE) nr. 1224/2009 prevede că deducerile din efortul de pescuit trebuie operate în următorul an sau în următorii ani prin aplicarea anumitor factori de multiplicare stabiliți la alineatul respectiv.
(6)
Prin urmare, este oportun să se opereze deduceri din efortul de pescuit alocat Regatului Unit pentru specii de scoici comestibile și pentru crab comun și crab-păianjen în zona ICES VII în anul 2013,
ADOPTĂ PREZENTUL REGULAMENT:
Articolul 1
Nivelul maxim anual al efortului de pescuit stabilit de Regulamentul (CE) nr. 1415/2004 alocat Regatului Unit pentru specii de scoici comestibile și pentru crab comun și crab-păianjen în zona ICES VII se reduce în 2013 în conformitate cu anexa.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 decembrie 2013.

Labels: 7
18
6